DECRETO 2/2009, do 8 de xaneiro, polo que se acorda a intervención administrativa da Confraría de Pescadores de Sada.
CONSELLERÍA DE PESCA E ASUNTOS MARÍTIMOS — III. OUTRAS DISPOSICIÓNS — 12/01/2009

A Lei 9/1993, do 8 de xullo, de confrarías de pescadores de Galicia, establece no seu artigo 1.2º que as confrarías de pescadores quedan suxeitas á tutela da Administración pública galega, que será exercida a través da Consellería de Pesca e Asuntos Marítimos.
No desenvolvemento da citada norma ditouse o Decreto 261/2002, do 30 de xullo, polo que se aproban as normas reguladoras das confrarías de pescadores e as súas federacións, que regula no seu artigo 3 a suxeición das confrarías á tutela da Consellería de Pesca e Asuntos Marítimos.
De acordo co informe correspondente ás contas anuais do exercicio 2007 da Confraría de Pescadores de Sada, a confraría atópase nunha situación económico-financeira de insolvencia patrimonial como consecuencia da acumulación de perdas en exercicios anteriores e a imposibilidade de xerar recursos suficientes, e o seu fondo de manobra é negativo, polo que carece de liquidez para afrontar o vencemento de todas as débedas a curto prazo. Tal situación implica un alto risco sobre a continuidade e normal funcionamento da entidade.
De conformidade co disposto polo artigo 64, alínea 3.b, do Decreto 261/2002, procederá, en todo caso, a intervención administrativa, sen necesidade de requirimento previo, cando a confraría, mediante acordo adoptado por maioría absoluta dos membros da xunta xeral, presente solicitude de intervención administrativa.
O pasado día 30 de decembro de 2008, a xunta xeral adoptou por unanimidade o acordo de solicitar a intervención administrativa da confraría co fin de tratar de atopar unha viabilidade futura e evitar o cesamento da súa actividade económica.
Xa que logo, ante a grave situación patrimonial que está atravesando a Confraría de Pescadores de Sada, que pon en perigo a súa existencia, e dada a conveniencia para o interese social da continuidade da confraría, é necesaria a adopción da medida prevista no artigo 64 do Decreto 261/2002, e, por proposta da conselleira de Pesca e Asuntos Marítimos, e logo de deliberación do Consello da Xunta de Galicia, na súa reunión do día oito de xaneiro de dous mil nove,
DISPOÑO:
Artigo 1º
Decretar a intervención administrativa da Confraría de Pescadores de Sada como consecuencia da súa grave situación económica e patrimonial, que pon en perigo a súa existencia como corporación de dereito público, ao abeiro do disposto no artigo 64 do Decreto 261/2002, do 30 de xullo, polo que se aproban as normas reguladoras das confrarías de pescadores e as súas federacións.
Artigo 2º
A conselleira de Pesca e Asuntos Marítimos procederá ao nomeamento de interventor, que terá, entre outras funcións, as seguintes:
a) Autorizar calquera tipo de xestión económica, pagamentos ou cobramentos que efectúe a citada confraría.
b) Inspeccionar os libros contables e demais documentación que incida na actividade económica da confraría.
c) Informar a conselleira de Pesca e Asunstos Marítimos de canto importante ocorra respecto á citada confraría e aos seus negocios para que se adopten as resolucións que procedan en defensa e protección dos intereses dos socios da confraría.
Artigo 3º
A confraría de pescadores non poderá realizar ningún acto de contido económico e patrimonial sen previo coñecemento e autorización do interventor.
Artigo 4º
Esta intervención estenderase durante o prazo de seis meses; non obstante, se rematado o dito prazo, non estiver restablecida a situación económica da confraría, este poderá ser prorrogado por un período igual de seis meses, mediante orde da Consellería de Pesca e Asuntos Marítimos, logo de informe motivado do interventor.
Disposicións derradeiras
Primeira.-Facúltase a conselleira de Pesca e Asuntos Marítimos para ditar cantas normas complementarias sexan precisas para a mellor aplicación deste decreto.
Segunda.-Este decreto entrará en vigor o día seguinte ao da súa publicación no Diario Oficial de Galicia.
Santiago de Compostela, oito de xaneiro de dous mil nove.
Emilio Pérez Touriño
Presidente
Carmen Gallego Calvar
Conselleira de Pesca e Asuntos Marítimos
Advertidos erros na versión en galego da resolución publicada no Diario Oficial de Galicia nº 251, do luns, 29 de decembro de 2008, cómpre facer a seguinte corrección no anexo I Relación de beneficiarios, no que atinxe aos beneficiarios que a seguir se relacionan, onde di: